долбоор

**Кыргыз Республикасынын өзгөчө корголуучу**

**жаратылыш аймактарына баруунун**

**ТИПТҮҮ ТАРТИБИН**

**1. Жалпы жоболор**

1. Бул өзгөчө корголуучу жаратылыш аймактарына баруунун типтүү тартиби (мындан ары - Типтүү тартип) "Өзгөчө корголуучу жаратылыш аймактары жөнүндө" Кыргыз Республикасынын Мыйзамына, Кыргыз Республикасынын Министрлер Кабинетинин ченемдик укуктук актыларына ылайык иштелип чыккан жана өзгөчө корголуучу жаратылыш аймактарына баруунун жалпы тартибин аныктайт.

2. Бул Типтүү тартип өзгөчө корголуучу жаратылыш аймактарына (мындан ары - ӨКЖА): мамлекеттик биосфералык коруктарга жана мамлекеттик жаратылыш коруктарына (мындан ары - МБК жана МЖК), мамлекеттик жаратылыш парктарына (мындан ары - МЖП), мамлекеттик жаратылыш коруктарына, жаратылыш эстеликтерине карата колдонулат.

3. ӨКЖАнын субъекттери айлана-чөйрөнү коргоо жаатындагы атайын ыйгарым укуктуу мамлекеттик орган тарабынан бекитилген Жобонун негизинде аракеттенишет.

4. Өзгөчө корголуучу жаратылыш аймактарынын туристтик жана рекреациялык мүмкүнчүлүктөрүн сактоо менен камсыз кылынган жаратылыш жамааттарынын жагымдуу туруктуу иштешинин алкагында өзгөчө корголуучу жаратылыш аймактарын илимди, маданиятты, агартууну, билим берүүнү, туризмди жана рекреациялык иштерди өнүктүрүү максатында пайдаланууга жол берилет.

5. ӨКЖАнын түзүү максаттарына жараша, илимий корутундуну эске алуу менен, жаратылыш комплекстерине терс таасирин тийгизбеген айрым түрлөргө барууга уруксат берилиши мүмкүн.

6. ӨКЖАга барууга акы төлөнөт (айрым категориядагы адамдарды кошпогондо). Баруудан түшкөн бардык каражаттар Кыргыз Республикасынын мыйзамдарына ылайык белгилүү бир ӨКЖАны өнүктүрүүгө жумшалат.

7. Бул Типтүү тартипте төмөнкү түшүнүктөр колдонулат:

**өзгөчө корголуучу жаратылыш аймактарынын администрациясы** (мындан ары – ӨКЖА администрациясы, ӨКЖА субъекттери) - башкаруу органдары, директор жана анын орун басарлары башка кызмат адамдары (башкаруучу персонал), түзүмдүк бөлүмдөрдүн башчысы (жетекчилери) (юридикалык жакты түзүү менен ӨКЖА үчүн);

**ӨКЖАга келгендердин тобу** - үч же андан көп (көбүнчө 10 адамга чейин), улук топтун коштоосунда ӨКЖАга уюшкандыкта баруу;

**ӨКЖАга келүүчү** -ӨКЖАга келген жеке адам;

**жаратылышты пайдалануу-** (жаратылыш ресурстарын башкаруу) – белгилүү бир экономикалык натыйжага жетишүү максатында чарбалык иштин жүрүшүндө жаратылыш ресурстарын пайдалануу;

**ӨКЖАга баруу** - ушул Типтүү тартипке ылайык жаратылышты экологиялык, маданий, эстетикалык, илимий, билим берүү жана башка максаттарда пайдалануу укугун ишке ашыруу үчүн жеке адамдын ӨКЖАнын аймагында болушу.

**2. ӨКЖА аймактарына баруунун тартиби**

8. ОКЖАга баруу төмөнкүлөрдү камтыйт:

- белгилүү жерлерде (участоктордо) убактылуу жайгаштыруу жана эс алуу менен алдын ала аныкталган белгилүү маршруттар боюнча өтүү;

- ӨКЖАнын аныкталган жерлеринде эс алуу үчүн болууга;

- жаратылышты пайдалануу максатында ӨКЖАда болууга;

- экологиялык билим берүү жана тарбиялоо, ошондой эле маданий-эстетикалык муктаждыктарды канааттандыруу максатында ӨКЖАда болуу;

- жаратылыш объектилерине жана комплекстерине байкоо жүргүзүү, илимий изилдөө үчүн үлгүлөрдү жана башка материалдарды чогултуу үчүн ӨКЖАда болуу.

9. ӨКЖАга баруу ӨКЖАнын администрациясы менен макулдашуу боюнча жүргүзүлөт.

ӨКЖАга баруу ӨКЖАнын администрациясы тарабынан берилген же электрондук түрдө электрондук байланыш каражаттары аркылуу белгиленген тартипте берилген баруу билетинин негизинде жүргүзүлөт.

Барууга билет ОКЖАга кире бериште берилет же ушул Типтүү тартиптин жана башка мыйзам актыларынын талаптарын сактоо менен электрондук формадагы документ түрүндө берилиши мүмкүн. Эгерде алыскы ӨКЖАда байланыш жок болсо, анда электрондук байланыш каражаттары аркылуу ӨКЖАга баруу үчүн билет саткан адамдар ӨКЖАГА баруучулардын тизмесин алар кирген күнгө чейин маршруту, болуу мөөнөтү жана башка зарыл маалыматтарды көрсөтүү менен ӨКЖАга берүүгө милдеттүү.

Келүүчүлөр ӨКЖАга баруу үчүн билетте көрсөтүлгөн убакыттан эрте ӨКЖАга кирүүгө жана билетте көрсөтүлгөн убакыттан кечиктирбестен ӨКЖАдан чыгып кетүүгө тийиш.

ӨКЖАда кечиктирүү зарыл болгон учурда келүүчүлөр алдын ала, ал эми алдын ала кабарлоо мүмкүн болбосо, мындай мүмкүнчүлүк пайда болгондо дароо ӨКЖАнын администрациясына эскертүүгө милдеттүү.

10. ӨКЖАга баруу топтун курамында да, жалгыз адам катары катары да жүргүзүлүшү мкүн. Жшы жете элек адамдар ӨКЖАга чоңдордун коштоосунда гана бара алат.

11. Келүүчүлөрдүн коопсуздугун камсыз кылуу жана жаратылыш объекттерин жана ӨКЖА комплекстерин сактоо максатында ыйгарым укуктуу кызматкерлер инструктаж өткөрүүнү жүргүзөт жана ӨКЖАда колдонулуп жаткан баруунун тартиби менен тааныштырат.

12. ӨКЖАнын ыйгарым укуктуу кызматкери ӨКЖАга келгендерди ӨКЖАнын аймагында видео, фотосүрөткө тартуу шарттары менен тааныштырууга жана келүүчүлөргө аларга уруксат берилбеген жерлер жөнүндө эскертүүгө милдеттүү.

ӨКЖАда видео жана фотосүрөттөрдү жүргүзүү жаныбарлардын тынчын албашы жана табигый процесстердин жүрүшүнө кандайдыр бир таасирлерди тийгизбеши керек.

Видео жана фотосүрөткө тартуу учурунда жаныбарлардын уяларын, башка баш калкалоочу жайларын же жашына турган жайларын маскировкасын алып салууга жана көчүрүүгө, ошондой эле алардын балдарын кууп, энесинен ажыратууга тыюу салынат.

Жаныбарлардын төлдөө (көбөйүү) мезгилинде уясынын, ийининин, үнкүрчө түнөгүнүн жана урук таштоочу жайларынын жанында, ошондой эле жаныбарлардын кышкы кыштоо жерлеринде видеого, сүрөткө тартууга, эреже катары, илимий жана билим берүү максаттары үчүн ӨКЖАнын администрациянын уруксаты менен гана жол берилет.

ӨКЖАнын аймагында фотокапкандарды орнотууга жана пайдаланууга ӨКЖАнын администрациясынын макулдугу менен гана жол берилет. Бирок аларды колдонуу жаныбарларды тынчсыздандырбашы керек. Ошол эле учурда фотокапкандардын техникалык мүнөздөмөлөрү экологиялык талаптарга жооп бериши керек (үнсүз, инфракызыл жарыгы менен, зымдары чубалып чыгып турбаган жана узун антенналары жок, жалтырак эмес). Фото капкандарын орнотуу үчүн колдонулган кандайдыр бир металл бекиткичтер ландшафтардын (табияттын көрүнүшү) бузулушуна алып келбеши керек.

13. ӨКЖАга баруу үчүн Кыргыз Республикасынын монополияга каршы кызматы менен макулдашуу боюнча белгиленген ӨКЖА аймагына кирүү акысынын наркын төлөө зарыл. ӨКЖА барышы үчүн төлөмдү тастыктаган документ келүүчүнүн болуу мөөнөтү аяктаганга чейин сакталууга тийиш. ӨКЖА баруу үчүн төлөмдөр Кыргыз Республикасынын мыйзамдарына ылайык накталай жана накталай эмес формада кабыл алынат.

14. Кыргыз Республикасынын жарандарынан - ӨКЖАга баруу үчүн төлөм келүүчүлөрдүн төмөнкү категорияларынан алынбайт:

- Улуу Ата Мекендик согуштун катышуучулары жана майыптары, ошондой эле аларга теңештирилген адамдар;

- Улуу Ата Мекендик согуштун эмгек фронтунун катышуучулары;

- I жана II топтогу майыптар;

- улгайган адамдар жана ден соолугунун мүмкүнчүлүктөрү чектелүү адамдар үчүн социалдык стационардык мекемелердин кызмат көрсөтүүлөрүн алуучулар;

- ден соолугунун мүмкүнчүлүктөрү чектелүү балдар үчүн социалдык стационардык мекемелердин кызмат көрсөтүүлөрүн алуучулар;

- жетим балдар жана ата-энесинин камкордугусуз калган балдар үчүн социалдык стационардык мекемелердин кызмат көрсөтүүлөрүн алуучулар;

- 7 жашка чейинки балдар;

- катардагы жана сержанттык кызматтарда мөөнөттүү аскердик кызмат өтөп жаткан аскер кызматчылары;

- кызматташуу келишими бар өнөктөш экологиялык уюмдардын кызматкерлери.

15. Кыргыз Республикасынын жарандарынын ӨКЖАга баруу үчүн төлөм анын белгиленген өлчөмүнүн 50 пайызы өлчөмүндө келүүчүлөрдүн төмөнкү категорияларынан алынат:

- орто мектептердин окуучулары;

- атайын орто, кесиптик жана жогорку окуу жайларынын студенттери.

16. Ушул Типтүү тартип боюнча жогоруда көрсөтүлгөн жеңилдиктерди берүү үчүн төмөнкү документтер негиз болуп саналат:

- паспорт, туулгандыгы тууралуу күбөлүк, пенсиялык күбөлүк, студенттик билет, белгиленген үлгүдөгү справка же ушул болгон абалын тастыктаган башка документ, тиешелүү социалдык стационардык мекеменин маалымкаты же тиешелүү стационардык же окуу жайдын жетекчиси тарабынан бекитилген учурдагы абалын көрсөтүү менен келүүчүлөрдүн тизмеси, аскерге чакыруу боюнча аскердик кызматты өтөгөндүгүн ырастоочу жазуусу бар аскердик билет.

17. ӨКЖАнын администрациялары келүүчүлөргө ӨКЖА болуусуна байланыштуу акы төлөнүүчү кызматтардын төмөнкүдөй түрлөрүн сунуштоого укуктуу:

- гиддердин жана жол көрсөткүчтөрдүн кызматтары;

- чатырларды, уктоочу каптарды, идиш-аяктарды, ашкана жабдууларын жана башка мүлктөрдү убактылуу пайдаланууга берүү;

- маршрутту өтүү жана жүк ташуу үчүн жылкыларды (башка жүк ташуучу жаныбарлар болушу мүмкүн) берүү;

- тамак-аш даярдоо жана жылытуу үчүн ичүүчү суу, тамак-аш, отун жана башка отун-суу менен камсыз кылуу;

- рекреациялык, экологиялык туризмди жана илимий изилдөөлөрдү жүргүзүү үчүн зарыл болгон башка кызмат көрсөтүүлөр, ошондой эле Кыргыз Республикасынын мыйзамдарына ылайык ӨКЖА администрациясы тарабынан аныкталган жаратылышты пайдалануунун айрым түрлөрү.

18. Кызмат көрсөтүүлөрдүн тизмегин жана аларды көрсөткөндүгү үчүн төлөмдөрдүн өлчөмдөрүн көрсөтүү менен кызмат көрсөтүүлөргө акы төлөө Кыргыз Республикасынын монополияга каршы кызматы менен макулдашуу боюнча ӨКЖАны тескеген мамлекеттик органдардын чечимдери менен аныкталат.

19. ӨКЖАнын администрациясы келүүчүлөрдүн реестрин жүргүзүүгө милдеттүү. Келүүчүлөрдүн журналына төмөнкү жазуулар киргизилет:

- сапардын максаты;

- пландаштырылган маршрут;

- ӨКЖАга баруунун болжолдуу мөөнөтү;

- маршруттун (топтун) катышуучуларынын толук тизмеси;

- коопсуздук эрежелерин сактоо боюнча инстьруктаждан өткөндүгүн тастыктоо;

- унаанын түрү жана башка маалыматтар.

20. Келүүчүлөр өздөрү менен кошо керектүү азыктарды, тамак бышыруучу идиштерди, башка буюмдарды алып келе алышат же ӨКЖАнын кире беришинен сатып ала алышат (ижарага алышат).

21. Келүүчүлөрдүн кыймылынын ар бир маршруту жана убактылуу жайгаштыруу жана эс алуу үчүн аянтча үчүн толук баяндамалар жана схемалар түзүлүүгө тийиш, алар ӨКЖАнын аймагында болгон учурда келүүчүлөргө берилет. Ар бир баяндамада тыюу салуулар жана/же чектөөлөр, ошондой эле жаратылыш объекттерин пайдалануунун жана коргоонун башка шарттары көрсөтүлөт.

**3. ӨКЖАда жүрүм-турумдун жалпы эрежелери**

22. ӨКЖАга келгендер төмөнкүлөргө милдеттүү:

- корголуучу жаратылыш объекттерине жана комплекстерине зыян келтирбөөгө;

- өзгөчө жапайы жаныбарлардын жупталуу жана алардын тукумун азыктандыруу мезгилинде тынчсыздануу факторун жок кылуу;

- келүү убактысын сактоо;

- жаратылыш, археология, тарых жана маданият эстеликтерин күтүүнүн жана сактоонун режимин сактоого;

- туристтик маршруттарга (жолдорду), унаа токтотуучу жайларга, от жагуу жана түнөө үчүн атайын жасалган жайларга ӨКЖАнын администрациясы тарабынан белгиленгендерди так сактоого;

- ӨКЖА режиминин жана өрт коопсуздугунун эрежелерин сактоого;

- маршруттан өтүүдө жана эс алуучу жерде (участокто) болгондо гиддин, инструктор-жол көрсөткүчтүн көрсөтмөлөрүн аткарууга;

- алынган шаймандарга жана жабдууларга аяр мамиле кылууга, жоголгон же бузулган учурда алардын наркын төлөп берүүгө;

- механикалаштырылган, атчан транспортту жалпы пайдалануудагы жолдордо жана бул үчүн белгиленген атайын жолдордо гана жүрүүгө;

- тамак-аш, тиричилик, техникалык калдыктарды атайын бөлүнгөн жайларга гана таштоого;

- жаратылыш объекттерин жана ӨКЖА комплекстерин коргоо боюнча ушул Типтүү тартиптин жана башка мыйзам актыларынын талаптарын так аткарууга.

23. ӨКЖАга баруучу адамдар үчүн анын категориясына жана коргоонун белгиленген укуктук режимине жараша төмөнкүлөр менен касыздоо каралат:

- ӨКЖАда жалпы пайдалануудагы жана бул үчүн атайын бөлүнгөн жолдордо механикалаштырылган, атчан, жүк ташуучу транспорт менен жүрүү мүмкүнчүлүгүн түзүү;

- транспорт каражаттарын токтотуу үчүн атайын жерлерди бөлүп берүү;

- ӨКЖАнын гид-инспекторлорунун коштоосунда алдын ала белгиленген туристтик маршруттар жана трассалар боюнча уюштурулган экскурсияларды жана жөө жүрүштөрдү өткөрүү;

- ӨКЖАнын администрация тарабынан от жагуу жана тамак бышыруу жана башка муктаждыктар үчүн жерлерди аныктоо, мештерди жана каминдерди, жана ошондой эле жерлерди иштетүүгө уруксаат берүү (жыйылган отун же альтернативдик отун менен камсыздоо кошумча акы төлөнүүчү кызмат катары жүзөгө ашырылат);

- ӨКЖАнын администрациясы менен макулдашуу боюнча спорттук жана экологиялык агартуу боюнча иш-чараларды, туристтик слетторду өткөрүү;

- кесипкөйлүк жана ышкыбоздук фото-видео тартуу;

- студенттер жана окуучулар үчүн окуу практикасын өткөрүү;

- коргоонун корголгон режими бар аймактарды кошпогондо, гербарийлерди, үрөндөрдү чогултуу жана билим берүү максатында жер кыртышынын үлгүлөрүн тандоо;

- ӨКЖАнын жобосуна ылайык каралган башка аракеттерди.

24. ӨКЖАнын аймагында төмөнкүлөргө тыюу салынат:

- жалпы пайдалануудагы жолдордон жана бул үчүн атайын бөлүнгөн жолдордон башка жакка чыгууга жана кирүүгө;

- автотранспортту жана башка механикалык каражаттарды белгиленген жерлерден тышкары токтотууга;

- дарыялардын, суулардын жана көлмөлөрдүн жээктеринде автотранспортту жана башка механикалык каражаттарды токтотууга жана жууга;

- түз туташтырылган жана бузук глушителдер менен унаалардын киришине;

- күйүүчү-майлоочу материалдар агып турган автомобилдердин киришине;

- жаратылыш объектилеринин, көрктөндүрүү элементтеринин, көрсөткүчтөрдүн, тосмолордун, аншлагдардын, маалымат панолордун, унаа токтотуучу жайлардын, курулуштардын жабдууларынын сырткы көрүнүшүн бузууга, мүлктүн бузулушуна, бак-дарактарда жана аскаларда жазууларды жана белгилерди калтырууга;

- атайын каралган каралган жерлерден тышкары от жагуу, кургак жалбырактарды жана чөптөрдү өрттөөгө (жазгы өртөр);

- белгиленбеген жерлерде тамеки тартууга;

- балдарды кароосуз калтырууга;

- өз алдынча мал жаюу жана айдап өтүүгө, чөп чабуу,га жыгач даярдоого жана башка токойду мыйзамсыз пайдаланууга;

- бак-дарактарды жана бадалдарды кыюуга, сындырууга жана зыянга учуратууга, тиричилик муктаждыктар үчүн шыпыргыларды жана шыпыргыга таяктарды даярдоого;

- жапайы өскөн бак-дарактарды, бадалдарды, чөп өсүмдүктөрүн жана алардын дары чийки заттарын чогултууга уруксат берилген жерлерден тышкары жыйноого жана казууга;

- таштандыларды белгиленбеген жерлерге таштоого;

- жаныбарлар дүйнөсүнүн объекттерин атуу жана кармоо боюнча травмалык, пневматикалык жана ок атуучу куралдар, рогаткалар, сачкалар жана башка куралдар менен ӨКЖАнын аймагында болууга;

- балык уулоонун жана жапайы жаныбарлардын бардык түрлөрүнө аңчылык кылуунун бардык түрлөрүнө;

- экологиялык, эстетикалык жана рекреациялык объекттерди бузууга жана жок кылууга, тарых жана маданият эстеликтеринин абалынын режимдерин бузууга алып келүүчү иштердин бардык түрлөрүнө;

- атайын уруксатысыз илимий археологиялык изилдөөлөрдү жүргүзүүгө, жер бетиндеги буюмдарды жана тарыхый баалуулуктарды чогултууга жана уруксатсыз казууларды жүргүзүүгө, ошондой эле кооз жерлерди жана тарыхый-маданий объектилерди талкалоого;

- жардыруу иштерин жүргүзүүгө;

- бак-дарактардын жана бадалдардын механикалык бузулушуна;

- канаттуулар жашаган жана уялаган жерлерди, ийиндерди, ошондой эле жаныбарлар дүйнөсүнүн башка баш калкалоочу жайларын бузууга, канаттуулардын жана сойлоп жүрүүчүлөрдүн жумурткаларын чогултууга;

- жапайы жаныбарларды тамактандырууга, ошондой эле аларды кармоого;

- жаратылыш процесстердин табигый жүрүшүн бузган жана биологиялык ар түрдүүлүк объектилерин жана бүтүндөй жаратылыш комплексин сактоону жокко чыгаруучу башка ишге.

Чек ара зонасында жайгашкан ӨКЖАга баруу Кыргыз Республикасынын мыйзамдарында белгиленген тартипте жүзөгө ашырылат.

25. Белгилүү бир ӨКЖАга баруу тартиби ушул Типтүү тартиптин негизинде анын өзгөчөлүктөрүн эске алуу менен ӨКЖАнын администрациясы тарабынан иштелип чыгат жана айлана-чөйрөнү коргоо жаатындагы ыйгарым укуктуу мамлекеттик орган тарабынан бекитилет.

26. ӨКЖАга баруунун Типтүү тартиби жана белгилүү бир ӨКЖАга баруу Тартиби алар карамагында турган мамлекеттик органдардын, юридикалык жана жеке жактардын, ошондой эле ӨКЖАлардын өздөрүнүн расмий веб-сайттарында жайгаштырылышы мүмкүн.

27. ӨКЖАнын аймагында баруу тартиби жана коопсуздук чаралары келүүчүлөрдүн аймагына кирүү үчүн жабдылган жерлерде маалымат такталарында жайгаштырылат, ошондой эле келгендерге атайын даярдалган эскертүү баракчалар түрүндө таратылат.

**4. ӨКЖА инфраструктурасына жана коопсуздугуна талаптар**

28. ӨКЖАга кирүүчү жайдын алдына ӨКЖА администрациясы келүүчүлөр үчүн тиешелүү маалымат такталарын орнотот.

Маалымат тактасында ӨКЖАнын бардык туристтик маршруттары, рекреация жерлери, мүмкүнчүлүгү чектелген жерлер, ӨКЖАнын же тиешелүү мамлекеттик органдардын кызматкерлери болбогон адамдар кирүүгө тыюу салынган жерлер жөнүндө жана ӨКЖА карамагында турган мамлекеттик органдардын, өз алдынча башкаруу органдарынын, жарандардын, юридикалык жана жеке жактардын телефон номерлери, толук маалыматка жайгаштырылат.

Эгерде, бул аймактарда уулуу жаныбарлар же өсүмдүктөр болгон учурда тиешелүү эскертүүлөр берилип, алардын сүрөттөрү жана дарыгерге чейинки кечиктирилгис биринчи жардам көрсөтүү ыкмалары жөнүндө маалыматтар жеткиликтүү жерлерге жайгаштырылууга тийиш.

Бул маалыматтар маршруттардын схемалары, маршруттун эң кооз жерлеринин жана рекреациялык аймактарынын, жаныбарлардын, өсүмдүктөрдүн жана башка объектилердин сүрөттөрү менен чагылдырылат.

29. Ар бир каттам боюнча төмөнкүлөр көрсөтүлүүгө тийиш: узундугу, татаалдыгы, орточо өтүү убактысы, негизги ориентирлер, топтогу келүүчүлөрдүн чектүү саны, токтой турган жери, каттамдар өтүүчү участоктордогу кайтарылуучу объекттердин жана комплекстердин жайгашкан жери, аларды коргоонун жана пайдалануунун режими.

Ар бир каттам боюнча үч бөлүктөн турган жол көрсөткүч колдонмо иштелип чыгат:

а) каттамдын схемасы (каттамдын участокторунун өтүү убактысын, эс алуу жана тамак-аш даярдоо жерлерин жана башка көрктөндүрүү атрибуттарын көрсөтүү менен тийиштүү жердин картасындагы/схемасындагы каттамдын сүрөтү);

б) табигый тоскоолдуктарды, сууларды, каттамда өсүүчү бак-дарактардын жана бадалдардын, кездешүүчү жаныбарлардын түрлөрүн көрсөтүү менен каттамдын сыпаттамасы;

в) бул каттамдагы эң кооз жерлер жана өзгөчөлүктөр жөнүндө, ошондой эле ӨКЖАда рекреациялык зоналардын болгон учурунда алардын жайгашкан жери жана режими жөнүндө маалымат.

30. Жаратылышты пайдаланууга мүмкүн болуучу жерлер жөнүндө маалымат ӨКЖАда уруксаат берилген жаратылышты пайдалануучу жерлер, мөөнөттөрү, жаратылышты пайдалануунун түрлөрү жөнүндө маалыматтар камтылууга тийиш.

Эгерде жаратылышты жалпы пайдаланууга жол берилсе, анда мыйзамдарга ылайык анын түрлөрү жана саны көрсөтүлөт.

31. ӨКЖАнын аймагына барганда туристтер экскурсоводдун (гид же инструктор-жол көрсөткүчтөр) коштоосунда жүрүшөт, ал жаракат алганда, уулуу курт-кумурскалар, жыландар чакканда жана жабыр тарткан келүүчүнүн өмүрүнө жана ден соолугуна коркунуч келтирген башка өзгөчө кырдаалдарда биринчи медициналык жардам көрсөтүү ыкмаларын билиши керек.

Келүүчүлөр үчүн кененирээк маалымат алуу үчүн ӨКЖА жөнүндө экологиялык каттамдар жана рекреациалык зоналар жөнүндө жалпы маалыматтарды камтыган жол көрсөткүчтөр, проспекттер же буклеттер, ошондой эле ӨКЖАдагы жүрүм-турум эрежелери чыгарылышы мүмкүн.

32. ӨКЖА администрациясы корголуучу жаратылыш объекттеринин жана комплекстеринин максималдуу сакталышын камсыз кылууга милдеттүү, анын ичинде:

- атайын жабдылган каттамдарды уюштуруу;

- көрүнүктүү жерлерге орнотулган жана керектүү маалыматтарды камтыган маалыматтык такталар менен каттамдарды жабдуу;

- ӨКЖАга келүүчүлөрдүн жүрүм-турум эрежелерин белгилөө, айрым участокторго баргууга чектөөлөрдү (анын ичинде сезондук) киргизүү;

- баруунун жол берилүүчү ченемдерин белгилөө;

- ӨКЖАнын корголуучу объекттери жана комплекстери үчүн эң аз аярлуу жерлеринде рекреациялык зоналарды бөлүп берүү;

- табигый ландшафтты бузбастан мүмкүн болушунча жергиликтүү материалдардан каттамдарды көрктөндүрүү үчүн инфраструктуранын элементтерин (отургучтарды, бастырмаларды, тосмолорду жана башкаларды) даярдоо;

- барган аймактын абалына туруктуу мониторинг жүргүзүүнү жана контролдоону камсыз кылуу.

33. Каттамдарды уюштуруу жана иштетүү ӨКЖА башкаруу планына киргизилиши керек.

34. Каттамды тандоодо ландшафттардын түрлөрү жана жол берилген рекреацилык жүктөө артыкчылыгы эске алынат.

35. Каттамдарды уюштурууда төмөнкү талаптар аткарылышы керек:

а) каттам жаныбарлар жана өсүмдүктөр дүйнөсүнүн сейрек кездешүүчү түрлөрү жашаган жана өскөн жерлерди айланып өтүшү керек, морт жаратылыш объекттерине жана комплекстерине таасирин тийгизбеши керек, ошондой эле бак-дарактарды бадалдарды кыюу, атайын жаратылышты пайдалануунун башка түрлөрүн жүзөгө ашыруучу жерлеринен коопсуз аралыкта жайгашуусу керек;

б) каттам бир уникалдуу объекттен экинчисине өтүп, бардык биологиялык жана ландшафттык ар түрдүүлүктү, анын ичинде терс антропогендик таасирге дуушар болгон участокторду камтууга тийиш;

в) каттамды иштеп чыгууда анын узундугу такталат, жабдылган (бастырмалар, үйлөр, коомдук тамактануу, эс алуу жана гигиена түйүндөрү), ошондой эле жабдылбаган токтоочу жерлер белгиленет;

г) эгерде жаратылыш паркында, комплекстүү корукта, мамлекеттик биосфералык резерватта жаратылыш музейи түзүлсө, анда бул каттамга музейге акы төлөө негизинде баруу каралат.

36. Жарандардын кыска мөөнөттүү эс алуу жерлеринде жеңил типтеги курулмаларды (чатырларды, бастырмаларды, көчмө тамак-аш блокторун ж.б.) орнотууга жол берилет.

37. Узак мөөнөтүү эс алуучу жайларда эс алуучуларды жайгаштыруу үчүн имараттар жана курулмалар, ошондой эле тейлөө объекттери (ашканалар, оюн аянтчалары ж.б.) жайгаштырылат.

38. Келүүчүлөрдүн коопсуздугун камсыз кылуу максатында каттамдарда көрктөндүрүү боюнча зарыл иштер жүргүзүлүүгө тийиш. Жолдун оптималдуу туурасы 1 метрден ашпашы керек жана бийик жардан коопсуз аралыкта жайгаштырылышы керек. Каттамдын талап кылынган жерлеринде көпүрөлөр курулат жана кулаган бак-дарактарды алып салуу керек. Тик капталдарда (45 жана андан ашык градус) тепкичтер кесилип жасалып, тосмолор орнотулган. Жол бадалдардан жана бийик чөптөрдөн тазаланат. Ландшафтты, корголуучу объекттерди жана комплекстерди байкоого мүмкүн болгон кыска мөөнөттүү эс алуу жайларында жабдылган байкоо пункттары орнотулат (жеңил бастырмалар, отургучтар жана отуруучу жайлар орнотулат).

ӨКЖАга каттамдарды иштеп чыгууда алардын татаалдыгы жана жердин табигый-климаттык өзгөчөлүктөрүн эске алуу менен аныкталууга тийиш.

39. ӨКЖА администрациясы ӨКЖА боюнча калдыктарды чогултуучу жайларды жабдууга тийиш.

Каттамдар эс алуу үчүн аянтчалар, дааратканалар менен жабдылууга тийиш.

40. Каттамдардын ичинде от жагууга бул каттамдын программасында каралган учурларда жана өрт коопсуздугунун эрежелерин сактоо менен атайын бөлүнгөн жерлерде гана жол берилет.

Токтоочу жайлар, кемпингдер тийиштүү түрдө жабдылышы керек (өрт калканчтары жана башка өрт өчүрүүчү каражаттар, эскертүү стенддери).

41. ӨКЖА администрациясы биринчи медициналык тез жардам көрсөтүү үчүн минималдуу шарттарды камсыз кылууга, медициналык жардам көрсөтүү пунктун бардык зарыл жабдуулар менен жабдууга, биринчи медициналык жана дарыгерге чейинки жардам көрсөтүү үчүн дары-дармектердин, таңуучу материалдардын жана башка медициналык багыттагы буюмдардын запасы менен камсыз кылууга тийиш.

42. ӨКЖАда жүргөн мезгилде келүүчүлөрдүн тобу жабырлануучуга биринчи медициналык жардам көрсөтүү үчүн зарыл каражаттар менен комплекттелген медициналык аптечканы алып жүрүүгө милдеттүү.

43. Коопсуздукту камсыз кылуу жана өзгөчө корголуучу жаратылыш объекттерине зыян келтирүү учурларын болтурбоо максатында ӨКЖА администрациясы ӨКЖАнын аймагына келүүчүлөрдүн жана аларга таандык транспорт каражаттарынын бир эле мезгилде болушунун чектүү саны боюнча чектөөлөрдү киргизүүгө укуктуу.

44. ӨКЖАнын аймагында дрондорду ландшафттарды сүрөткө тартуу үчүн гана алып өтүүгө жана пайдаланууга жол берилет. Жаныбарларды сүрөткө тартуу үчүн дрондорду пайдаланууга ӨКЖА администрациясынын жазуу жүзүндөгү уруксаты болгондо гана уруксат берилет.

45. Спутниктик мойун каргылдарын колдонууга айлана-чөйрөнү коргоо жаатындагы ыйгарым укуктуу мамлекеттик органдын тиешелүү макулдугу жана Кыргыз Республикасынын Улуттук илимдер академиясынын илимий корутундусу болгондо гана жол берилет.

46. Өзгөчө кырдаалдар үчүн ӨКЖАда кабарлоо системасы жана шашылыш кызматтар менен телефон байланышы каралат. Келүүчүлөрдүн иш-аракеттеринин тартиби, ӨКЖА боюнча кезекчинин телефон номери ӨКЖАнын аймагында болгон мезгилде келүүчүлөргө берилүүчү эскерткичте көрсөтүлөт.

ӨКЖАда мобилдик же башка байланыш иштебей калган учурларда, келген адам шашылыш/кырсык жөнүндө маалыматты тиешелүү чараларды көрүү үчүн жеткире ала турган жерде көрсөткүч менен белгиленген чекит аныкталат.

Эгерде ӨКЖАда белги менен кабарлоо системасы бар болсо (жарык жана үн сигналдары, пиротехникалык шамдар, жөнөкөй түтүн) ӨКЖАнын өкүлү келүүчүлөрдү мындай белгини берүү жөнүндө инструктаж берет.

**5. ӨКЖА аймагындагы экологиялык туризм**

47. ӨКЖАдагы экологиялык туризм (мындан ары – экотуризм) – туристтик иштин адистештирилген түрлөрүнүн бири болуп саналат, анын негизги максаты айлана-чөйрөнү сактоочу жана жергиликтүү тургундардын жыргалчылыгын колдогон жаратылыш аймактарына жоопкерчиликтүү саякаттоо болуп саналат.

48. Кесиптердин өзгөчөлүктөрү боюнча экотуризм сабактары шарттуу төрт түргө бөлүнөт:

а) туристердин ар кандай илимий-изилдөө экспедицияларына, талаа байкоолоруна катышуусуна негизделген илимий экотуризм, ага төмөнкүлөр кирет: орнитологиялык, биологиялык, геологиялык туризм жана окумуштуулар жана жергиликтүү гиддер менен биргеликте жаратылышты жана объектилерди изилдөөгө багытталган туризмдин башка түрлөрү;

илимий экотуризмге кыска мөөнөттүү турлар кириши мүмкүн:

- жаратылыштагы жаныбарларды байкоо боюнча;

- кооз жана уникалдуу жаратылыш объектилери, алардын түрлөрү, анын ичинде Кыргыз Республикасынын Кызыл китебине киргизилген ар түрдүүлүк менен таанышуу боюнча;

– жаратылышты жана биологиялык ар түрдүүлүк объектилерин жана башкаларды видео жана сүрөткө тартууну сүйүүчүлөр үчүн;

б) атайын белгиленген экологиялык каттамдар боюнча өтүүчү билим берүү, илимий-маданий жана туристтик экскурсиялардын жыйындысын камтыган жаратылыштын жана региондун тарыхы боюнча турлар;

в) укмуштуу экотуризм, ал төмөнкүлөрдү камтыйт:

- алыскы региондорго турлар;

- кыска мөөнөттүү ат, велосипед турлары;

- татаал рельефте сейилдөө каттамдары;

- турак жай үчүн атайын жабдылган автоунааларда саякаттоо (автокемпинг);

д) төмөнкүдөй түрлөргө бөлүнгөн экстремалдык экотуризм:

- тоо (альпинизм ,аскага чыгуу, тоодо лыжа тебүү ж. б.);

- суу (дайвинг, рафтинг ж. б.);

- аба (авиациялык, планердик, аба шарында учуу, парашют менен секирүү, дельтаплан, параплан ж. б.);

- жер үстүндөгү (тоо велосипеди (тоо велосипед тебүү), спелеология ж.б.).

49. МЖК өзөк зонасына жана МЖП корук режиминин зонасына туристтердин ар кандай изилдөө экспедицияларына, талаа байкоолоруна катышуусуна негизделген илимий экотуризмдин алкагында гана барууга уруксат берилет.

МЖКнын өзөк зонасына жана МЖП корук режиминин зонасына барганда туристтер жөө же жүк ташуучу унаа же велосипед аркылуу гана жүрүшөт, туристтик объектилер менен таанышып, көрсөтмөлөр жана атайын белгилер менен белгиленген туристтик каттамдар боюнча так, туура жол көрсөткүчтөрдүн (гид же гид-инструкторлор) коштоосунда гана жүрүшөт, ал келүүчүлөр жаракат алганда, уулуу курт-кумурскалар, жыландар чаккан учурда жана жабырлануучунун өмүрүнө жана ден соолугуна коркунуч келтирген башка өзгөчө кырдаалдарда биринчи медициналык жардам көрсөтүү ыкмаларын билүүгө тийиш.

50. Экскурсоводдун (жол көрсөткүч же жол көрсөткүч-инструктор) милдеттерин ӨКЖАнын өкүлү же ӨККЖАнын администрациясы тарабынан келишимдик шарттарда тартылган адам тарабынан аткарылышы мүмкүн. Чет элдик туристтердин экскурсияларын тейлөө үчүн жол көрсөткүчтөр жана/же котормочулар тартылышы мүмкүн.

МЖКнын өзөк зонасынын жана МЖПнын корук режиминин зонасынын аймагында эс алуу үчүн токтоочу жайларга атайын бөлүнгөн жерлерде, ошондой эле жыл бою стационардык байкоо жүргүзүүчү жерлерде гана уруксат берилет:

- жаныбарлар дүйнөсүнүн объекттерин, жаратылыш комплекстерин, жаратылыштын айрым объекттерин, жаратылыш процесстеринин динамикасын изилдөө;

- эс алуу, сүрөткө тартуу, медитация, тамактануу.

51. Ушул Типтүү тартиптин 24-пунктунда каралган чектөөлөрдөн тышкары, МЖКнын өзөк зонасына жана МЖПнын корук режиминин зонасына барганда туристтерге тыюу салынат:

- от жагуу, тамакты ачык отко бышыруу;

- тамактануу, тыныгуу жасоо, эс алуу, атайын бөлүнгөн жерлерден тышкары чатырларды орнотуу;

- автомобиль же башка механикалаштырылган же жүк ташуучу унаалар менен кирүүгө жана жүрүүгө;

- спирт ичимдиктерин ичүүгө жана/же баңги же башка уулуу мас кылуучу каражаттарды колдонууга;

- алкоголдукичимдиктерди ичүүгө жана/же банги заттарды же башка уулуу заттардын таасиринин абалында болууга;

- экскурсиялык топтон өзүнчө бөлүнүүгө;

- көлмөлөрдө сууга түшүүгө;

- жапайы жаратылыштын жашоо-турмушун бузган ызы-чууну жаратууга.

52. Буфердик, корголуучу зоналарда, экологиялык турукташтыруу зонасында, туристтик жана рекреациялык иш-аракеттердин зонасында, эгерде иш жаратылыш комплекстеринин жана объектилеринин абалына коркунуч келтирбесе, КБнын чарбалык иш-аракеттери чектелүү болсо, КБнын администрациясынын макулдугу менен экотуризмдин бардык түрлөрүн жүзөгө ашырууга уруксат берилет.

53. ӨКЖАнын коргоо, буфердик зонасынын жана чектелген чарбалык иш зонасынын аймагында бул үчүн атайын бөлүнгөн жерлерде глампингдерди, кемпингдерди, автокемпингдерди убактылуу орнотууга жана/же пайдаланууга жол берилет.

**6. Корутунду жоболор**

54. ӨКЖАга барууга байланыштуу талаш-тартыштар Кыргыз Республикасынын мыйзамдарында белгиленген тартипте чечилет.

55. Ушул Типтүү тартиптин, ошондой эле ӨКЖА режиминин талаптарын бузууга күнөөлүү адамдар Кыргыз Республикасынын мыйзамдарына ылайык жоопкерчилик тартышат.

Өзгөчө корголуучу жаратылыш объекттерине жана ӨКЖА комплекстерине жана мүлкүнө зыян келтирилгенде зыяндын орду Кыргыз Республикасынын мыйзамдарына ылайык толтурулат.

Тиркеме

Кыргыз Республикасынын

өзгөчө корголуучу

жаратылыш аймактарына

баруунун типтүү тартибине

20\_\_\_\_ - жыл үчүн келүүчүлөрдү эсепке алуу журналы

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(жаратылышты коргоо мекемесинин аталышы)

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| № | Келген адамдын же топтун жетекчисинин аты-жөнү | Топтогу адамдардын саны | Автоунаа, (маркасы, мамлекеттик номери) | Баруунун максаты | Топтун баруу багыты | Болуу мөөнөтү | Коопсуздук техникасын сактоо боюнча инструктаждан өтүү | Төлөгөндүгү жөнүндө белги (төлөгөндүгүн тастыктаган документ) |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |